ঘন কুয়াশার জেরে ব্যাহত বিমান চলাচল, বিক্ষোভ যাত্রীদের

কলকাতা: চলতি সপ্তাহভর জাঁকিয়ে শীতের আমেজ না থাকলেও, থাকবে কুয়াশার দাপট (Winter in West Bengal)। কুয়াশার জেরে বৃহস্পতিবারের পর শুক্রবারও কলকাতা বিমানবন্দরে ব্যাহত বিমান পরিষেবা। যার জেরে কর্তৃপক্ষের সঙ্গে রীতিমতো হাতাহাতি হওয়ার উপক্রম যাত্রীদের।

জানা গিয়েছে, শুক্রবার ভোর সাড়ে পাঁচটা নাগাদ কলকাতা থেকে দিল্লিগামী বিমান রওনা হওয়ার কথা। তার খানিক আগেই বাতিল হয়েছে সেই বিমান। SG130 বাতিল হতেই যাত্রীদের বিক্ষোভের মুখে পড়তে হয় বিমান সংস্থার কর্মীদের। অভিযোগ, বাতিল হওয়ার কয়েক মিনিট আগে তাঁদের জানানো হয়েছে। স্বাভাবিক ভাবেই ক্ষোভে ফেটে পড়ছেন যাত্রীরা। বিমান কর্তৃপক্ষ জানায়, কলকাতা থেকে রওনা দিলেও, দিল্লিতে ঘন কুয়াশার জেরে বিমান ওঠানামা করতে অসুবিধার সম্মুখীন হচ্ছেন পাইলটরা।

আরও পড়ুন: ঘন কুয়াশার দাপট, কলকাতায় ব্যাহত বিমান পরিষেবা

পাশাপাশি, এই মুহূর্তে কলকাতার দৃশ্যমানতা ৫০ মিটারের কম ৷ বৃহস্পতিবার ঘন কুয়াশার জেরে ব্যহত হয়েছে ৭২টি বিমান পরিষেবা। শুক্রবারও ২ ঘণ্টা ১০ মিনিট ব্যাহত হয় পরিষেবা। চারটি বিমান ওঠানামায় দেরি। ১৫টি বিমান ছাড়তে দেরি করে। বাতিল হয়েছে আরও ৪টি। সঙ্গে ৭টি বিমানের যাত্রাপথের পরিবর্তন হয়েছে।

পাশাপাশি, ট্রেন ও ফেরি পরিষেবাতেও বাধা হয়ে দাঁড়িয়েছে কুয়াশা। হাওড়া থেকে ট্রেনের গতি স্লথ। ঘন কুয়াশা জেরে সকাল থেকে অদৃশ্য হাওড়া ব্রিজ। অদৃশ্য রাস্তাঘাট, ব্যহত যান চলাচল। সাদা চাদরে ঢাকা পড়েছে শহর ও মফস্বলের রাস্তাঘাটও। কুয়াশার কারণে সিগন্যাল ঠিকঠাক দেখা যাচ্ছে না। বাড়ছে দুর্ঘটনার সম্ভবনা। দুর্ঘটনা এড়াতে রাস্তায় মোতায়েন ট্রাফিক পুলিশ। হাওড়া ব্রিজ, হাওড়ার বিভিন্ন রাস্তায় যানবাহন ধীর গতিতে চলছে। ঘন কুয়াশার দাপটে ইতিমধ্যেই বাতিল হয়েছে একাধিক দূরপাল্লার ট্রেন।

দেখুন আরও খবর: